Axo Jesús ix bꞌat dꞌa tzalan Olivo.
Vanxo sacbꞌi,
ix cꞌochxi dꞌa yol yamaqꞌuil templo chiꞌ.
Ayic ix cꞌoch taꞌ,
masanil ebꞌ anima ix cꞌoch yedꞌoc.
Ix em cꞌojan,
ix scꞌaybꞌan ebꞌ.
Axo ebꞌ vin̈ cꞌaybꞌum dꞌa ley Moisés yedꞌ ebꞌ vin̈ fariseo ix icꞌancot jun ix ix dꞌa Jesús,
ix yamchaj ix yuj ebꞌ vin̈ ayic van smulan ix.
Ix acꞌjioch ix yuj ebꞌ vin̈ dꞌa yichan̈ Jesús yedꞌ ebꞌ ayecꞌ yedꞌoc.
Ix yalan ebꞌ vin̈ dꞌay:
—Ach co cꞌaybꞌumal,
a jun ix ix tic,
van smulan ix ayic ix yamchaj ix cuuj.
A ley Moisés tzꞌalani,
tato ay junoc ix ix scꞌulan icha tic,
yovalil sjulqꞌuenajcham ix.
Xal ach,
¿tas xa chi?
xchi ebꞌ vin̈ dꞌay.
Palta ton̈ej stzꞌac scꞌanbꞌej ebꞌ vin̈,
yic syil ebꞌ vin̈ tas syal Jesús chiꞌ,
yujto sgana ebꞌ vin̈ yacꞌanoch dꞌa yibꞌan̈.
Palta ton̈ej ix em n̈ojan,
van stzꞌibꞌan yedꞌ yiximal scꞌabꞌ dꞌa sat luum.
Ix scꞌanbꞌanxi ebꞌ vin̈ dꞌay:
—¿Tas xa chi yuj jun tic jun?
xchi ebꞌ vin̈ dꞌay.
Yuj chiꞌ ix qꞌue qꞌuelan,
ix yalan dꞌa ebꞌ vin̈:
—Tato ay junoc ex malaj jabꞌoc e mul,
bꞌabꞌlaj julejecoch qꞌuen dꞌa ix,
xchi dꞌa ebꞌ vin̈.
Ix lajvi yalan juntzan̈ chiꞌ,
ix emxi n̈ojan,
ix stzꞌibꞌanxiem juntzan̈xo tas dꞌa sat luum chiꞌ.
Ayic ix yabꞌan jun tic ebꞌ vin̈,
ix laj snaan sbꞌa junjun ebꞌ vin̈,
ayn̈ej smul ebꞌ vin̈.
Yuj chiꞌ junjunal ix laj bꞌat ebꞌ vin̈.
A ebꞌ vin̈ ichamtac vinac ix bꞌabꞌlaj bꞌati,
axo ebꞌ vin̈ quelemtac,
tzacꞌanto ix laj bꞌat ebꞌ vin̈.
Axon̈ej Jesús ix can schꞌocoj bꞌaj lin̈anecꞌ jun ix ix chiꞌ.
Ix lajvi chiꞌ,
ix qꞌue qꞌuelan Jesús chiꞌ,
ix yilani schꞌocojxon̈ej ix ayeqꞌui.
Yuj chiꞌ ix yalan dꞌa ix:
—Ach ix,
¿bꞌaj ay ebꞌ vin̈ van yacꞌanoch chiꞌ dꞌa ibꞌan̈?
¿Tom malaj junoc ebꞌ vin̈ tzꞌacꞌanoch dꞌa ibꞌan̈?
xchi dꞌa ix.
—Maay Mamin,
man̈xalaj ebꞌ vin̈,
xchi ix.
—An̈ejtonaꞌ in,
malaj tas svacꞌoch dꞌa ibꞌan̈.
Yuj chiꞌ ixic.
Man̈xo ach mulan junelxo,
xchi Jesús chiꞌ dꞌa ix.]